Добри Жотев
Говори любовта

chitanka.info

Аз ида като истинност, която

огрява слепотата на душите ви.

Аз ида като чистота предвечна,

за да избистрям с нежна длан очите ви.

Аз ида като дишане, което

се ражда с вас и вас ви ражда.

Не ме наричайте лъжовна,

когато в мое име лъжете.

Не ме наричайте продажна,

когато ме продавате.

Не ме притягайте във дрехата

на вашата креслива чест.

Не ме преследвайте като престъпница.

Не пипайте цветята на духа ми

с отровните ръце на завистта.

Не се ровете в чистия ми извор.

Аз водя по реките на кръвта ви

победите на вашето безсмъртие.

И пея там,

и страдам тук,

в нетрайността си — трайна,

нетрайна — в трайността.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.